Diari Oficial de la Generalitat Valenciana


Sumari del DOGV 10262, del 12-02-2025 (2025/1428)

ACORD de 31 de gener de 2025, del Consell General, pel qual s'aprova la línia de finançament «Préstec IVF Labora Formació».
---------------------------------------------------------------------------------------------------------------------------

### Dades del document

Número de DOGV
:   10664

Data del DOGV
:   12-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/1428

CVE
:   GRGD-D-6181-6677

Data del document
:   31-01-2025

Organisme emissor
:   Institut Valencià de Finances

Tipus de document
:   Acord

*Antecedents*

Labora publica anualment en el *Diari Oficial de la Generalitat Valenciana*  (DOGV) convocatòries per a la concessió de subvencions destinades a la realització d’accions formatives dirigides prioritàriament a persones desocupades, però també a persones ocupades. Amb esta iniciativa es pretén que estes persones milloren la seua qualificació professional per a exercir una ocupació adequada a les necessitats del mercat de treball, estimular la seua inserció laboral, que s’adapten a les necessitats d’ocupació de cada territori i que s’atenguen els requeriments de productivitat i competitivitat de les empreses i les aspiracions de promoció professional i desenrotllament personal dels treballadors.

L’Institut Valencià de Finances, al llarg dels últims anys, atorga finançament de circulant a les empreses per a fer front a les seues necessitats a curt termini.

Amb la finalitat de finançar les necessitats operatives d’estes entitats derivades del desfasament temporal que es produïx entre la concessió de la subvenció i el cobrament d’esta, i amb la finalitat que les empreses centren els seus esforços en la impartició d’una formació de qualitat, l’IVF planteja un préstec a curt termini que aportarà el circulant necessari per a l’acompliment de l’activitat.

En este sentit, la línia «Préstec IVF-Labora Formació» té per objecte finançar les seues necessitats operatives de fons anticipant els drets de crèdit derivats de les subvencions atorgades per Labora.

Per tot això, en l’ús de les competències previstes en l’apartat 3 de l’article 171 de la Llei 5/2013, de 23 de desembre, de mesures fiscals, de gestió administrativa i financera i d’organització de la Generalitat, i la prevista en l’apartat 14 de l’article 4 del Decret 118/2018, de 3 d’agost, del Consell, pel qual s’aprova el Reglament d’organització i funcionament de l’Institut Valencià de Finances (IVF), el Consell General de l’IVF

ACORDA

*Primer*

Aprovar la convocatòria que s’adjunta com a annex d’este acord.

*Segon*

Este acord entrarà en vigor i es podrà aplicar des de l’endemà de la publicació en el *Diari Oficial de la Generalitat Valenciana*.

València, 31 de gener de 2025

Enrique Montes Estellés

Director general

ANNEX

*Convocatòria de la línia de finançament «Préstec IVF Labora Formació 2025»*

En sessió celebrada el 31 de gener de 2025, el Consell General de l’IVF va decidir autoritzar el director General de l’IVF per a la publicació de la convocatòria del citat instrument financer, amb la denominació «Préstec IVF Labora Formació 2025».

*Article 1. Disponibilitat pressupostària*

L’Institut Valencià de Finances reserva un volum de fons propis equivalent a 98.259.239 euros per a fer front a la demanda de finançament que puga derivar-se d’esta línia de finançament. Estos imports poden ampliar-se durant l’exercici 2025 atenent la demanda de finançament registrada per l’IVF.

*Article 2. Objecte de la convocatòria*

Esta convocatòria té per objecte anticipar les subvencions aprovades a favor dels centres, les entitats de formació i els autònoms acreditats per Labora, destinades a la realització d’accions formatives dirigides a proporcionar una millor qualificació professional i estimular la inserció laboral.

*Article 3. Requisits per a ser beneficiari del finançament*

1. Haver resultat beneficiari de les subvencions de Labora de les convocatòries següents, per a les quals se sol·licita l’acompte:

1.1. Resolució de 14 d’abril de 2024, del director general de Labora Servici Valencià d’Ocupació i Formació, per la qual s’aprova la convocatòria de subvencions per a realitzar accions formatives dirigides prioritàriament a persones ocupades amb càrrec a l’exercici pressupostari 2024, en aplicació de l’Orde TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l’Ocupació en l’àmbit laboral, en relació amb l’oferta formativa de les administracions competents i el seu finançament, i s’establixen les bases reguladores per a la concessió de subvencions públiques destinades al seu finançament.

1.2. Resolució de 14 d’abril de 2024, del director general de Labora Servici Valencià d’Ocupació i Formació, per la qual s’aprova la convocatòria per a la concessió de subvencions per a la realització d’accions formatives conduents a certificats de professionalitat i dirigides prioritàriament a persones ocupades amb càrrec a l’exercici pressupostari 2024, en aplicació de l’Orde EFP/942/2022, de 23 de setembre, per la qual es regula l’oferta formativa del Sistema de Formació Professional en l’àmbit laboral associada al Catàleg nacional de qualificacions professionals efectuada per les administracions competents, i s’establixen bases reguladores, així com les condicions per al seu finançament.

1.3. Resolució de 29 de desembre de 2023, del director general de Labora Servici Valencià d’Ocupació i Formació, per la qual s’aprova la convocatòria per a la concessió de subvencions per a la realització d’accions formatives conduents a certificats de professionalitat i dirigides prioritàriament a persones desocupades amb càrrec a l’exercici pressupostari 2024, en aplicació de l’Orde EFP/942/2022, de 23 de setembre, per la qual es regula l’oferta formativa del sistema de Formació Professional en l’àmbit laboral associada al Catàleg nacional de qualificacions professionals efectuada per les administracions competents, i s’establixen bases reguladores, així com les condicions per al seu finançament.

1.4. Resolució de 29 de desembre de 2023, del director general de Labora Servici Valencià d’Ocupació i Formació, per la qual s’aprova la convocatòria per a la concessió de subvencions per a realitzar accions formatives dirigides prioritàriament a persones desocupades amb càrrec a l’exercici pressupostari 2024, en aplicació de l’Orde TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l’Ocupació en l’àmbit laboral, en relació amb l’oferta formativa de les administracions competents i el seu finançament, i s’establixen les bases reguladores per a la concessió de subvencions públiques destinades al seu finançament.

1.5. Resolució d’11 de juliol de 2024, del director general de Labora Servici Valencià d’Ocupació i Formació, per la qual s’aprova la convocatòria per a la concessió directa de subvencions per a la realització d’accions formatives amb compromisos de contractació dirigides a persones desocupades del programa «Formació a mida de les empreses», amb càrrec a l’exercici pressupostari 2024.

2. Haver iniciat l’actuació formativa en el moment de la sol·licitud.

3. Estar en disposició de tindre totes les llicències, les autoritzacions i els permisos necessaris per a l’execuciódel projecte i complir la normativa nacional i comunitària que siga aplicable.

4. Estar al corrent en el compliment de les obligacions tributàries davant de l’Estat i la Generalitat, així com de les obligacions davant de la Seguretat Social.

5. No estar incurs en un procediment d’insolvència col·lectiva.

6. El compliment dels requisits d’este article s’ha d’acreditar mitjançant la firma de la declaració responsable. El  fet de presentar esta declaració responsable facultarà l’IVF per a fer, en qualsevol moment, telemàticament o per altres mitjans, les comprovacions per mostreig o exhaustives necessàries per a verificar la conformitat de les  dades consignades en estes declaracions.

*Article 4. Obligacions dels beneficiaris*

Amb caràcter general, els beneficiaris queden sotmesos a les obligacions següents:

1. Justificar davant de l’IVF el compliment dels requisits i les condicions que determinen l’atorgament del finançament.

2. Sotmetre’s a les actuacions de comprovació que corresponguen a l’IVF, la Intervenció General de la Generalitat, la Sindicatura de Comptes o altres òrgans competents, tant nacionals com comunitaris, i aportar tota la informació que es requerisca en l’exercici de les actuacions anteriors.

3. Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l’exercici adequat de les facultats de comprovació i control per part de l’IVF.

4. Mantindre l’activitat productiva de l’empresa per un període mínim d’activitat de dotze mesos a comptar de l’atorgament del finançament.

*Article 5. Forma de presentació de sol·licituds*

1. La sol·licitud de finançament s’haurà de dur a terme amb els formularis de formalització electrònica que preveu esta convocatòria com a annex I, i serà obligatori presentar-los en línia a través dels mitjans disponibles en la pàgina web de l’IVF (<https://prestamos.ivf.es/va>).

2. Per a fer la tramitació electrònica, el sol·licitant podrà utilitzar qualsevol dels sistemes de firma electrònica admesos en la seu electrònica de l’IVF (<https://sede.gva.es/va/web/sede_electronica/sede_certificados>), entre els quals hi ha el certificat electrònic emés per l’Agència Valenciana de Certificació.

3. La presentació de la sol·licitud portarà implícita l’acceptació de les condicions d’esta convocatòria.

*Article 6. Termini de presentació de sol·licituds*

1. Les sol·licituds es podran presentar des de l’endemà de la publicació d’esta convocatòria en el *Diari Oficial de la Generalitat Valenciana*  i en la pàgina web de l’IVF.

2. Es podran presentar sol·licituds fins al 30 de novembre de 2025. El tancament de la línia podria produir-se abans d’esta data, si s’esgota el pressupost indicat en l’article primer d’esta convocatòria.

3. Per al coneixement general, l’IVF publicarà en la pàgina web la data en què es tancarà esta convocatòria per la circumstància expressada en el paràgraf anterior.

*Article 7. Documentació necessària per a presentar les sol·licituds*

1. La sol·licitud anirà acompanyada de la documentació següent:

a. Identificació del sol·licitant:

1. En el cas que el sol·licitant siga un treballador autònom, s’aportarà una fotocòpia del DNI, el passaport o la targeta de residència del sol·licitant (de tots els socis/comuners en cas que el sol·licitant siga SC o CB).

2. Si el sol·licitant és una societat mercantil, s’aportarà una fotocòpia del DNI, el passaport o la targeta de residència del representant legal de l’empresa sol·licitadora, juntament amb la fotocòpia de l’escriptura d’apoderament. A més, s’incorporarà a la sol·licitud la fotocòpia de l’escriptura de titularitat real o, alternativament, s’omplirà l’annex III i l’escriptura de constitució de la societat.

b. Declaració responsable del compliment dels requisits per a ser beneficiari del finançament i del compromís exprés del compliment de les obligacions que, en cas de resultar-ne beneficiari, correspondrien al sol·licitant, segons consta en l’annex II.

c. Acreditació que l’entitat és beneficiària de les subvencions que pretenen anticipar mitjançant la còpia de les resolucions corresponents.

d. Detall de les subvencions l’acompte de les quals se sol·licita, omplint el formulari que s’adjunta com a annex IV.

2. En cas que es presenten sol·licituds que no s’hagen formalitzat amb l’aportació de tota la informació que es requerix i/o que no hagen inclòs tota la documentació establida en la convocatòria, l’IVF demanarà a l’interessat que, en el termini de cinc dies hàbils des de la notificació, esmene la falta o adjunte els documents preceptius, amb la indicació que, si no ho fa, es considerarà que ha desistit de la seua petició.

3. Els requeriments s’efectuaran per mitjans electrònics.

4. Sense perjuí del que establix este article, l’IVF podrà, posteriorment a la sol·licitud, requerir a la persona sol·licitadora qualsevol altra dada, document i informe complementari que resulte necessari per a resoldre l’expedient.

*Article 8. Procediment de valoració de les sol·licituds*

1. El procediment d’atorgament és el de concurrència competitiva, segons el que preveu l’article 165.2, apartat f, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, tenint en compte exclusivament l’orde de presentació de les sol·licituds, fins a esgotar l’import que preveu l’article 1 d’esta convocatòria, sense que calga establir una comparació entre sol·licituds ni la prelació entre estes.

2. Concretament, els servicis tècnics de l’IVF duran a terme les actuacions següents:

a. Comprovació del compliment dels requisits del beneficiari.

b. Determinació de l’import finançable.

c. Anàlisi conductual del sol·licitant, atenent el resultat d’operacions de finançament atorgades per l’IVF en el passat, així com la informació disponible sobre el sol·licitant en les bases de dades de morositat a les quals tinga accés este institut.

d. Tramitació de l’Informe de prevenció del blanqueig de capitals i el finançament del terrorisme.

3. Per als projectes que resulten elegibles, tenint en compte el resultat de les actuacions que s’indiquen en l’apartat 2 d’este article, l’IVF dictaminarà l’aprovació (o, si no és el cas, la denegació) del finançament.

4. D’acord amb la sol·licitud de finançament i les característiques del projecte, l’IVF establirà les condicions financeres del préstec, així com l’import i el termini.

*Article 9. Característiques dels préstecs*

1. Import: les entitats podran sol·licitar fins al 80 % de l’import de la subvenció concedida en el cas de les subvencions rebudes a l’empara de les convocatòries d’accions formatives per a persones desocupades, i fins al 60 % de l’import de la subvenció concedida en el cas de les subvencions rebudes a l’empara de les convocatòries d’accions formatives per a persones ocupades. En els dos casos, l’import mínim de finançament sol·licitat serà de 20.000 euros.

2. Termini d’amortització del finançament: fins a 24 mesos.

3. Garantia: penyora sobre els drets de crèdit derivats, o que puguen derivar-se, de les subvencions concedides per Labora.

4. Amortització: els cobraments procedents de les subvencions empenyorades o de qualsevol altre dret econòmic que corresponga al prestatari per la prestació del servici s’aplicaran a amortitzar anticipadament l’operació fins a la cancel·lació total.

5. Tipus d’interés: el préstec generarà un tipus d’interés fix del 4,70 %, que s’haurà d’aplicar sobre el risc viu de l’operació a cada moment.

6. Liquidació: la liquidació i el pagament dels interessos es farà coincidint amb l’amortització del capital disposat. En la data de venciment de l’operació, l’Institut liquidarà les diferències existents, si és el cas, entre l’import nominal del préstec més l’interés reportat de l’operació i els imports cobrats per l’IVF pels drets econòmics de la subvenció anticipada. No obstant això, en cas que es produïsquen amortitzacions anticipades, els imports percebuts s’aplicaran, a més del capital, als interessos reportats fins a eixe moment.

7. Sense comissions d’obertura, disposició i cancel·lació anticipada.

*Article 10. Aprovació del finançament*

1. Una vegada avaluades les sol·licituds en els termes que preveu l’article 8 d’esta convocatòria, l’òrgan competent de l’IVF decidirà sobre l’aprovació o no del finançament.

2. La resolució determinarà les condicions financeres de l’operació que seran immodificables en la formalització del contracte de préstec, a excepció del que disposen els articles 12 i 13 d’esta convocatòria.

3. La resolució de concessió haurà d’establir el termini màxim per a la formalització de l’operació, que no podrà excedir de tres mesos. Este termini admetrà pròrroga, amb una autorització prèvia del director general de l’IVF.

*Article 11. Formalització del contracte de préstec*

1. Després de l’aprovació del finançament, s’haurà de formalitzar entre l’IVF i el sol·licitant-beneficiari el contracte de préstec en un document públic, que tindrà tots els efectes a partir de la firma entre les parts.

2. El contracte de préstec haurà d’arreplegar tots els requisits específics d’este, derivats de l’aplicació d’esta convocatòria, així com les condicions particulars amb vista a executar-lo.

3. Els contractes de préstec mitjançant els quals es formalitzen les operacions de finançament se sotmetran al dret privat.

*Article 12. Disposició dels fons*

1. El desemborsament s’efectuarà a sol·licitud del prestatari, i es produirà d’una sola vegada o en desemborsaments parcials. El nombre màxim de disposicions parcials serà el que establix la resolució d’aprovació del finançament i es traslladarà sense modificació al contracte de préstec.

2. L’IVF podrà requerir la presentació de la documentació que justifique l’actuació finançada. El sol·licitant haurà d’aportar estos documents amb posterioritat al desemborsament, d’acord amb el que es disposa en la resolució de concessió del finançament i en el contracte de préstec, i l’incompliment d’esta obligació serà causa de venciment anticipat del préstec.

3. Transcorregut el termini màxim de disposició sense que es dispose de la totalitat dels fons, l’import del préstec quedarà fixat en la quantia disposada efectivament. En este supòsit, l’IVF emetrà una resolució que modificarà l’acord d’atorgament del finançament i que anul·larà el compromís per la part no disposada.

*Article 13. Modificació de les condicions del finançament*

1. En cas que sorgisquen circumstàncies degudament justificades que alteren les condicions arreplegades en l’atorgament del finançament bonificat, el beneficiari podrà sol·licitar la modificació d’este.

2. A més dels supòsits que regula l’article 12.3 d’esta convocatòria, es podran modificar les condicions inicials del finançament en les circumstàncies següents:

2.1. Canvis de titularitat, operacions de transformació societària, fusió o escissió, sempre que el nou titular continue complint tots els requisits generals i específics que establix esta convocatòria.

2.2. Ampliació del termini d’amortització del préstec que derive de circumstàncies sobrevingudes i que foren imprevisibles amb un comportament diligent del beneficiari en el moment en què va tindre lloc l’atorgament del finançament, o que foren previsibles però inevitables.

2.3. Ampliació del termini de disposició, amb la sol·licitud prèvia motivada per part del beneficiari, i sempre que això no implique una alteració de les quotes anuals d’amortització del principal de l’operació.

3. Per a valorar la procedència de la modificació sol·licitada, els servicis tècnics de l’IVF podran requerir tota la informació i la documentació que consideren convenient i hauran d’informar favorablement, si és el cas, sobre la modificació d’acord amb les raons oferides pel beneficiari.

4. En tot cas, no es podrà modificar l’atorgament del finançament si les circumstàncies al·legades per a justificar la procedència de la modificació han determinat en el seu moment la desestimació de la sol·licitud efectuada.

5. Una vegada autoritzada la modificació de l’acord aprovatori del finançament, s’haurà de formalitzar l’addenda corresponent al contracte de préstec, en un document públic, i regirà, referent a això, el que establix l’article 11 d’esta convocatòria.

*Article 14. Rectificació d’errors*

L’IVF podrà rectificar d’ofici l’acord d’atorgament del finançament quan dels elements que figuren en este es deduïsca que hi ha un error material, de fet o aritmètic.

*Article 15. Seguiment i control ordinari*

1. L’IVF podrà comprovar la justificació adequada del finançament rebut i el compliment de la finalitat que determina l’atorgament d’esta.

2. L’IVF haurà de fer actuacions específiques de control a conseqüència de denúncies o de l’existència d’indicis de frau o irregularitats en l’execució de l’activitat finançada a l’empara d’esta convocatòria.

*Article 16. Publicitat del finançament*

A l’acceptar el finançament, el beneficiari autoritza l’IVF a donar publicitat a tercers del préstec concedit, dels comptes anuals de l’IVF o de qualsevol altre mitjà que l’Institut considere oportú.

*Article 17. Eficàcia*

Esta convocatòria començarà a tindre efecte a partir de l’endemà de publicar-se en el *Diari Oficial de la Generalitat Valenciana*  i en la pàgina web de l’IVF.

Esta disposició conté annexos. Consulteu-ne la versió en PDF.